Hevilegenda Metallican päätös lahjoittaa 25 000 euroa Hurstin laupeudentyö ry:lle oli isompi kuin bändi ehkä tiesikään, kirjoittaa toimittaja Antti Halonen.

Jos ottaa huomioon, millaisia päätöksiä Sipilän hallitus on tehnyt, Metallican shekillä saattoi olla suurempi merkitys kuin bändi ehkä tiesikään: se sai närkästyneiden suomalaisten silmissä Sipilän ja kumppanit näyttämään sydämettömiltä ketkuilta. STELLA PICTURES/ALL OVER PRESS

Metallica jakaa mielipiteitä. Vannoutuneimmat fanit kunnioittavat idoleitaan senkin jälkeen, kun bändi poikkesi neljännen albuminsa jälkeen itse kehittämältään thrash metal -tieltä. Osa möykkäkansasta taas katsoo, että niiden neljän levyn jälkeen bändi ei ole kuunneltavaa musiikkia oikein tehnytkään. Joidenkin mielestä bändi on saatanasta, joitakin koko orkesteri ei kiinnosta lainkaan.

Kun Metallica lahjoitti perjantaina 25 000 euroa Veikko ja Lahja Hurstin Laupeuden työ ry:lle, suomalaiset nostivat hattua yli musiikkigenrerajojen. James Hetfieldin johtama nelikko on kerännyt jo pelkästään Iltalehden kommenttipalstoilla vuolaita kiitoksia ja ylistyksiä - vaikka kirjoittajat eivät itse bändistä pitäisikään.

Kiitosten lomassa suomalaiset ovat ilmaisseet myös valtavan pettymyksen ja tyytymättömyyden pääministeri Juha Sipilän luotsaamaa hallitusta kohtaan. Monen kirjoittajan oikeustajuntaan ei mahdu, että miten ihmeessä suomalainen hyväntekeväisyysjärjestö tarvitsee amerikkalaisen bändin apua jatkaakseen hyvää työtään.

***

Suomalaiset raivostuivat, kun poliitikot päättivät lakkauttaa niin sanottujen leipäjonojen ylimääräisen tuen. Kyseessä oli eduskunnan päätös lakkauttaa noin miljoonan euron ”joululahjaraha”. Hurstin laupeudentyön budjettiin kolahti kymmenientuhansien eurojen lovi. Se, että päätös tehtiin joulun alla, ei varsinaisesti lisännyt ymmärrystä.

Hallituspuolue sinisten kansanedustaja Simon Elo kiirehti päätöksen jälkeen kertomaan Uuden Suomen blogissaan, että leipäjonojen avustus tulee kaupoilta eikä hallitukselta. Lisärahan lakkauttaminen kuitenkin aiheutti Laupeudentyö ry:lle suurta päänvaivaa.

Nykyään laupeudentyötä johtaa Veikko Hurstin poika Heikki Hursti, joka on Iltalehdellekin harmitellut varojen niukkuutta. Apu-lehti uutisoi tammikuussa, että lahjoitusten varassa toimivalla järjestöllä on varaa pyörittää toimintaansa vain alkuvuoden.

Iltalehti uutisoi tammikuussa, kuinka Laupeudentyö ry ruokkii tuhansia suomalaisia ”työttömiä, eläkeläisiä, kodittomia, yksinhuoltajia, maahanmuuttajia, pätkätyöläisiä, opiskelijoita sekä yhteiskunnan kelkasta pudonneita jakamalla ilmaista ruokaa ja vaatteita”. Viikossa hyväntekeväisyysjärjestön apua saa yli 5 000 ihmistä.

***

Metallica on lahjoittanut keikoillaan hyväntekeväisyyteen rahaa ennenkin monissa maissa. Orkesteri on jopa luovuttanut koko konsertin lipputuloja heille, jotka niitä enemmän tarvitsevat. Siihen nähden 25 000 euron shekki ei ole välttämättä summansa puolesta Metallican laupeudentyön suurimmasta päästä.

Jos ottaa huomioon, millaisia päätöksiä Sipilän hallitus on tehnyt, Metallican shekillä saattoi olla suurempi merkitys kuin bändi ehkä tiesikään: se sai närkästyneiden suomalaisten silmissä Sipilän ja kumppanit näyttämään sydämettömiltä ketkuilta. Suomalaiset kokevat, että Hurstin Laupeudentyö ry:n toiminnan tukeminen olisi Suomen hallituksen tehtävä - ei amerikkalaisen suurbändin.

Sanottakoon, että Sipilän hallitus on tehnyt miehen omien sanojen mukaan vaikeita päätöksiä. On myös kiistaton fakta, että Suomen talous on nousussa. Metallican ele kuitenkin osoitti, että hallitus teki suomalaisten mielestä vaikean päätöksen väärässä paikassa karsiessaan suomalaisten leipäjonoista.

Leipäjonoissa on uutisten mukaan jatkuvasti enemmän väkeä. Jo siksi ylimääräisen rahoituksen katkaisulla oli yhteiskunnallinen merkitys.

Metallican neljäs albumi on muuten nimeltään …And justice for all. Ja oikeutta kaikille.